Peter Opsvik

Peter Opsvik (1939–2024) var en norsk industridesigner og jazzsaksofonist. Han er en av Norges mest kjente møbeldesignere og han er særlig kjent for tripp-trapp-stolen.Om «Tripp Trapp» på Stokkes nettsider  Han arbeidet for en stor del i Asker og Oslo, samtidig som han medvirket ved utviklingen av møbelindustrien på Sunnmøre. Ingmar Relling var en viktig inspirasjon, og Opsviks far og onkel drev møbelfabrikk.

 Bakgrunn og familie 
Peter Opsvik ble født i 1939 i Stranda på Sunnmøre. Onkelen Jon Ringstad etablerte møbelfabrikken Stranda Industri A/S der faren Nils ble medeier. Faren Nils hadde 16 år gammel reist til USA og kom hjem etter første verdenskrig med en del penger som han tapte på reveoppdrett. Nils Opsvik forsøkte forskjellige forretningsområder før han begynte med møbel. 

Opsvik var utdannet ved Bergen kunsthåndverkskole (1959–1963) og Statens håndverks- og kunstindustriskole (1963–1964). Han studerte i Essen før han begynte i Tandbergs Radiofabrikk, der han designet bærbare radioer (1965–1970) inkludert modellen PT3-3.

Han er far til musikeren Eivind Opsvik.

 Møbeldesigner 
Samtidig som han arbeidet for Tandberg etablerte han frilans samarbeid med Stokke fabrikker (stolene «Oase» og «Inka», 1967) og eget designfirma i 1970 med stolen Mini max som et tidlig verk. Hans mest kjente verk, barnestolen «Tripp Trapp» (1972), er produsert av Stokke fabrikker. Opsvik fikk ideen til Tripp Trapp i 1972 da han ble far og brukte telefonkataloger til å tilpasse stoler til sønnen. Sønnen var med på reklamefoto for stolen da han var fem år gammel. Salget tok av da stolen ble vist på NRK fjernsyn. Stokke var opprinnelig tvilende til at stolen ville selge noe særlig. Den er solgt i flere millioner eksemplarer og er fremdeles i produksjon. Tripp Trapp er den mest solgte stolen produsert i Norge. I samarbeid med Hans Christian Mengshoel utviklet han også «Balans»-stolene «Variable» (1979), «Gravity» (1983) og «Thatsit» (1991).

Han designet «Capisco» (1984), den spiralfjærende «Flysit» (1990), gyngestolen «Actutulum» (1995) og hengestolen «Swing», inspirert av indiansk kunst fra Mexico (1999). Kontorstolen «Credo» ble produsert av HÅG, som Opsvik også har gjort andre design for, «Håg 2010» (1975) og fothyllen «StepUp». Den solkraft-drevne bilen Butterfly og lydkunst er også varianter i Opsviks repertoar.

Opsvik ble utnevnt til æresdoktor ved Universitetet i Bergen i 2017 og var æresmedlem i Norske interiørarkitekters og møbeldesigners landsforening (NIL).Mona Lise Lien: Peter Opsvik (1939-2024) - Minneord i Aftenposten 9. okt. 2024

 Priser 
 Balans-gruppen (Hans Chr. Mengshoel, Opsvik, Svein Gusrud og Oddvin Rykken) vant Jacobprisen i 1986.
 Årets møbel for stolen Oposit på Den norske møbelmessen 1989.
 Norsk designråds «Merket for god design» flere ganger 1972-2011
 Torsten og Wanja Söderbergs pris i 2000
 Klassikerprisen fra Norsk Designråd for Tripp Trapp 1995, for Håg Capisco 2001 og for Håg Balanse 2003norskdesign.no Søk i designpriser
 Nordiska Designpriset, som deles ut på møbelmessen i Stockholm, for 2007
 Anders Jahres kulturpris 2008.
 Jacobprisen 2012 for Tripp Trappnorskform.no , 4.9.2012 «Jacob-prisen til Peter Opsvik»
 Æresdoktor ved Universitetet i Bergen (2013).

 Musikk 
Som klarinettist og saksofonist i Christiania Jazzband og Christiania 12 medvirket han på festivaler og innspillinger. Christiania Jazzband ble tildelt Spellemannprisen i 1973. Som ung spilte han i den lokale hornmusikken på Stranda.

Musikalsk improvisasjon i jazz og samtidsmusikk er å finne på hans egen Woodwork (NorCD 1999), der sønnen Eivind Opsvik spiller kontrabass og perkusjon, Helge Lien piano, Bjørnar Andresen kontrabass, Knut Aalefjær lydskulpturer/trommer og Rob Waring lydskulpturer/trommer og perkusjon.

 Bibliografi 
 Peter Opsvik. Rethinking sitting. Gaidaros forlag, 2008. 206 sider. ISBN 978-82-8077-119-3
 Tysk utgave: Sitzen – anders betrachtet. Gaidaros, 2008. ISBN 978-82-8077-127-8
 USA: Rethinking sitting. New York: Norton & Co., 2009 ISBN 978-0-393-73288-7
 Japan: "Suwaru" o kangae naosu : isu no seikatsu ni kakushinteki na kinôsei dezain. Gaia Bukkusu, 2009. ISBN 978-4-88282-730-6
 Peter Opsvik, Norge : Torsten och Wanja Söderbergs pris 2000. Lars Elton og Peter Opsvik. Göteborg: Röhsska museet, 2000. 31 sider. Parallell tekst på svensk og engelsk. ISBN 91-973017-3-6

 Referanser 

 Eksterne lenker 


Kategori:Norske møbeldesignere
Kategori:Norske jazzsaksofonister
Kategori:Æresdoktorer ved Universitetet i Bergen
Kategori:Personer fra Stranda kommune